# Roger Waters

| Rodžer Voters
 |
| --- |
|  Rodžer Voters, 2006. godine |
| Puno ime
 | George Roger Waters
 |
| Datum rođenja
 | 6. septembar 1943.
 |
| Mesto rođenja
 | Grejt Bukem (Engleska)
 |
| Aktivni period
 | 1964 - danas
 |
| Instrument
 | vokal, bas-gitara, gitara, klavijature, sekvencer, klarinet, truba
 |
| Žanr
 | rok, psihodelični rok, progresivni rok, opera
 |
| Izdavačka kuća
 | Capitol, Columbia, Sony, Harvest
 |
| Vezani članci
 | Pink Floyd
 |
| Zvaničan sajt
 | roger-waters.com
 |

**George Roger Waters** (Grejt Bukem, 6. septembar 1943) je engleski rok muzičar, pevač, gitarista, basista, tekstopisac i kompozitor. Najpoznatiji je po tome što je u periodu od 1965. do 1984. bio član grupe Pink Flojd (bio je glavni tekstopisac posle odlaska Sida Bareta) kao basista i jedan od glavnih vokala. Takođe, on je bio pesnik koji je osmislio najpoznatije albume te grupe kao što su The Dark Side of the Moon, Wish You Were Here, Animals i The Wall, kao i njihove prepoznatljive simbole, kao što je lutka na naduvavanje u obliku svinje, koja se pojavila na većini The Wall koncerata .

## Biografija

Voters je rođen 6. septembra 1943. godine u Grejt Bukemu, Engleska, kao Džordž Rodžer Voters. Nakon pogibije oca Erika Flečera Votersa u tokom bitke za Ancio u Drugom svetskom ratu, kada je Rodžeru bilo pet meseci, porodica (majka Meri i brat Džon Dankan) se preselila u Kembridž, gde je Rodžer odrastao sa imenjakom Rodžerom Baretom, koji će kasnije biti poznat pod imenom Sid Baret.

Nakon završene škole u Kembridžu, Voters je započeo studije arhitekture na univerzitetu Ridžent Strit Politehnik u Londonu, gde je upoznao Boba Klouza, Ričarda Rajta i Nika Mejsona sa kojima je svirao u nekoliko različitih bendova do 1965. godine. U to vreme, Voters je svirao solo gitaru i, kada se grupi pridružio Sid Baret kao gitarista, prešao je na bas-gitaru. Iste godine je i zakonski promenio ime u *Rodžer*. Nakon što je Bob Klouz napustio grupu, ostali muzičari su promenili ime u Pink Flojd.

Nakon što je Baret napustio bend 1968. godine, Voters je postao dominantna figura, mada su sve do izlaska albuma *Dark Side of the Moon* 1973. godine ostali članovi bili relativno ravnopravni u komponovanju i pisanju pesama. *Dark Side of the Moon* je prvi od pet albuma Pink Flojd na kojima je Voters bio jedini tekstopisac, od kojih je najkarakterističniji *The Wall*, koji je u potpunosti bio Votersova ideja, a poslednji *The Final Cut* iz 1983. godine, jedini koji je Voters napisao bez učešća drugih članova benda. Upravo je *The Final Cut* bio predmet nesuglasica između Votersa i gitariste Dejvida Gilmora, koje su rezultovale Votersovim napuštanjem benda 1984. godine i privremenog raspada koji je trajao do 1987. kada su Dejvid Gilmor i Nik Mejson ponovo okupili bend bez Votersa.

Nakon napuštanja Pink Flojd, Voters je imao osrednje uspešnu solo karijeru izdavši nekoliko solo albuma i organizujući jedan od najvećih koncerata ikad održanih, u Berlinu 1990. godine, povodom prve godišnjice rušenja Berlinskog zida, na kome je sa ekipom najpoznatijih rok muzičara tog vremena izveo album *The Wall* u celosti. Nakon 1992. godine, privremeno se povukao sa scene, da bi se vratio 1999. godine, započevši svetsku turneju koja je završena tek 2002. U godini 2005. je izdao klasičnu operu *Ça Ira* koja mu je donela vrlo dobre kritike, i pridružio se ostalim članovima Pink Flojd na koncertu Live 8 u Londonu. To je ujedno bio i poslednji njihov zajednički nastup.

Na koncertu povodom smrti Sida Bareta, 2006. godine, Voters je nastupio sa svojim pratećim bendom. Tokom 2007. i 2008. godine održao je svetsku turneju na kojoj je u celosti izvodio album *Dark Side of the Moon*, a trenutno (2012. godina) je u toku turneja na kojoj izvodi ceo *The Wall*, započeta 2010. godine.

## Diskografija

Rodžer Voters sa svojim pratećim bendom, uživo 2007.
### Sa Pink Flojdom

* *The Piper at the Gates of Dawn* (1967)
* *A Saucerful of Secrets* (1968)
* *More* (1969)
* *Zabriskie Point* (1970)
* *Ummagumma* (1969)
* *Atom Heart Mother* (1970)
* *Meddle* (1971)
* *Relics* (1971)
* *Obscured by Clouds* (1972)
* *The Dark Side of the Moon* (1973)
* *Wish You Were Here* (1975)
* *Animals* (1977)
* *The Wall* (1979)
* *The Final Cut* (1983)

### Solo albumi

* *Music From The Body* (1970) - zajedno sa Ronom Gizinom
* *The Pros And Cons Of Hitch Hiking* (1984)
* *When The Wind Blows* (1986) - muzika iz istoimenog animiranog filma
* *Radio KAOS* (1987)
* *The Wall Live In Berlin* (1990) - dupli živi album
* *Amused To Death* (1992)
* *In The Flesh* (2000) - dupli živi album
* *Flickering Flame* (2001) - kompilacija retkih snimaka
* *To Kill A Child* (2003) - maksi singl
* *Ça Ira* (2005) - opera; dupli album

## Prateći muzičari

Rodžer Voters je poznat i po tome što su najpoznatiji svetski muzičari svirali na njegovim albumima ili u njegovom pratećem bendu. Poznati primeri su Erik Klepton, Džef Bek, Džon Kerin, Don Henli, Stiv Lukater, Džef Porkaro i drugi. Na koncertu u Berlinu 1990. zajedno sa Votersom nastupili su Van Morison, Brajan Adams, Sindi Loper, Pol Karak i drugi.

Snovi Vajt, Votersov dugogodišnji prateći gitarista, svirao je drugu gitaru na koncertima Pink Flojd u periodu 1977—1981. godine. Zanimljivo je da je Vajt zbog konfliktnih ugovora sa izdavačkom kućom učestvovao kao studijski muzičar samo na Votersovom albumu *When The Wind Blows*, iako nastupa uživo sa njim od sredine 1980-ih do danas.

## Zanimljivosti

* Voters uživo najčešće koristi Fender Precision bas-gitaru, koja je tokom godina postala njegov zaštitni znak. Svoju prvu gitaru ovog tipa kupio je 1968. godine, a neprekidno ih koristi od 1970. kada mu je ukradena gitara tipa Rikenbeker koju je do tada najčešće koristio. Zbog Votersove duge tradicije korišćenja ovog instrumenta, firma Fender je u svoju liniju proizvoda uvrstila bas-gitaru koja nosi njegovo ime, izrađenu po ugledu na model koji Voters najčešće koristi.
* Voters ima dvoje dece, sina Harija (rođen 1976) i ćerku Indiju (rođena 1978). Hari je džez klavijaturista, i nastupao je sa ocem na evropskim delovima svetskih turneja 2002. i 2007. godine. Indija je model i bliska je prijateljica Sare Gilmor, ćerke Dejvida Gilmora.

## Reference

* Blake, Mark (2008). *Comfortably Numb: The Inside Story of Pink Floyd* (1st US paperback izd.). Da Capo Press. ISBN 978-0-306-81752-6. Arhivirano iz originala na datum 2014-07-03. Pristupljeno 2015-07-21.
* Fitch, Vernon (2005). *The Pink Floyd Encyclopedia* (Third izd.). Collector's Guide Publishing, Inc.. ISBN 978-1-894959-24-7.
* Fitch, Vernon; Mahon, Richard (2006). *Comfortably Numb: A History of "The Wall" – Pink Floyd 1978–1981* (1st izd.). PFA Publishing, Inc.. ISBN 978-0-9777366-0-7.
* Fricke, David (December 2009). „Roger Waters: Welcome to My Nightmare ... Behind The Wall”. *Mojo* (Emap Metro) **193**: pp.68–84.
* Mabbett, Andy (1995). *The Complete Guide to the Music of Pink Floyd* (1st UK paperback izd.). Omnibus Press. ISBN 978-0-7119-4301-8.
* Mabbett, Andy (2010). *Pink Floyd – The Music and the Mystery* (1st UK paperback izd.). Omnibus Press. ISBN 978-1-84938-370-7.
* Manning, Toby (2006). *The Rough Guide to Pink Floyd* (1st US paperback izd.). Rough Guides Ltd. ISBN 978-1-84353-575-1.
* Mason, Nick (2005). *Inside Out: A Personal History of Pink Floyd* (1st US paperback izd.). Chronicle Books. ISBN 978-0-8118-4824-4.
* Povey, Glen (2008). *Echoes: The Complete History of Pink Floyd* (2nd UK paperback izd.). 3C Publishing Ltd.. ISBN 978-0-9554624-1-2.
* Povey, Glen; Russell, Ian (1997). *Pink Floyd: In the Flesh: The Complete Performance History* (1st US paperback izd.). St. Martin's Press. ISBN 978-0-9554624-0-5.
* Schaffner, Nicholas (1991). *Saucerful of Secrets: the Pink Floyd Odyssey* (1st US paperback izd.). Dell Publishing. ISBN 978-0-385-30684-3.
* Thompson, Dave (2013). *Roger Waters: The Man Behind The Wall*. Backbeat Books. ISBN 978-1-61713-564-4.
* Watkinson, Mike; Anderson, Pete (1991). *Crazy Diamond: Syd Barrett & the Dawn of Pink Floyd* (1st UK paperback izd.). Omnibus Press. ISBN 978-1-84609-739-3.
* Di Perna, Alan (2002). *Guitar World Presents Pink Floyd*. Hal Leonard Corporation. ISBN 978-0-634-03286-8.
* Fitch, Vernon (2001). *Pink Floyd: The Press Reports 1966–1983*. Collector's Guide Publishing Inc. ISBN 978-1-896522-72-2.
* Harris, John (2005). *The Dark Side of the Moon: The Making of the Pink Floyd Masterpiece*. Da Capo. ISBN 978-0-306-81342-9. Arhivirano iz originala na datum 2014-07-03. Pristupljeno 2015-07-21.
* Hiatt, Brian (September 2010). „Back to The Wall”. *Rolling Stone* **1114**: pp. 50–57.
* MacDonald, Bruno (1997). *Pink Floyd: through the eyes of ... the band, its fans, friends, and foes*. Da Capo Press. ISBN 978-0-306-80780-0. Arhivirano iz originala na datum 2014-07-16. Pristupljeno 2015-07-21.
* Mabbett, Andy; Mabbett, Miles (1994). *Pink Floyd : the visual documentary*. Omnibus Press. ISBN 978-0-7119-1444-5.
* Miles, Barry (1982). *Pink Floyd: A Visual Documentary by Miles*. New York: Putnam Publishing Group. ISBN 978-0-399-41001-7.
* Scarfe, Gerald (2010). *The Making of Pink Floyd: The Wall* (1st US paperback izd.). Da Capo Press. ISBN 978-0-306-81997-1.
* Simmons, Sylvie (December 1999). „Pink Floyd: The Making of The Wall”. *Mojo* (London: Emap Metro) **73**: pp. 76–95.

## Vanjske veze

* Zvanični sajt Rodžera Votersa
* Ich habe einen Traum Arhivirano 2008-09-18 na Wayback Machine-u In: Die Zeit vom 16. Februar 2006